Deurbraak in navorsing oor rustelose beneArgieffoto: Pixabay Kenners het ŉ deurbraak gemaak in die oorsaak van die sindroom wat mense se bene veral snags rusteloos maak. Die navorsing is bekend gemaak in die vakjoernaal The Journal of Physiology. Een uit tien mense van Europese herkoms het dié sindroom en dit blyk dat dit ook oorerflik is. Rustelosebene-sindroom is ŉ toestand van die senuweestelsel wat veroorsaak dat ŉ mens ŉ onkeerbare behoefte het om jou bene te beweeg. Sommige pasiënte ervaar ook krampe, ŉ brandgevoel en ŉ getintel in die bene. Meer as 80% van mense met die toestand se bene ruk of kry onbeheers “trekkings” snags en tas hulle slaap erg aan. Om te beweeg of te oefen kan verligting bring. Tot nou toe is daar gedink om rustelose bene te hê word net veroorsaak deur gene, en meganismes van die metaboliese en sentrale senuweestelsel. Kenners het egter gevind daar is ook senuweeselle wat spesifiek die spiere in die bene teiken. Daar is ŉ verhoogde prikkelbaarheid van die senuweeselle wat verbind is aan die spiere in die bene, wat veroorsaak dat meer seine daarheen gestuur word. Presies hoekom dit gebeur, is nog onseker. Deur die manier hoe boodskappe gestuur word tussen senuweeselle te teiken en dit te verminder tot ŉ normale vlak, kan die simptome verlaag word. Dit kan gedoen word met nuwe middels wat die ioonkanale versper wat nodig is vir kommunikasie tussen dié senuweeselle. Die navorsing is gedoen deur die Universiteite van Gottingen, Sydney en Vanderbilt. Die volgende stap in die navorsing is om verskillende soorte medikasie se doeltreffendheid te toets. Onlangs het ander navorsing wat in die vakjoernaal Lancet Neurology geplaas is, gewys daar is 13 gene wat verband hou met die toestand en dit is heel moontlik ook oorerflik. Vir sommige mense raak dit so erg, volgens dié studie, dat hulle lewensgehalte daal en hulle aan angs, depressie, hoë bloeddruk en dalk ook hartsiektes kan begin ly omdat hulle nie behoorlik kan rus nie. Ander mense kan dit in hulle arms ook ervaar en swanger vroue kan dit ook kry – tot een uit elke vyf – gedurende die laaste drie maande van swangerskap. ŉ Mens kan die sindroom op enige ouderdom ontwikkel, selfs kinders ook, maar dit is twee keer meer algemeen onder vroue. Daar is mense wat verligting kan ervaar deur medikasie wat dopamien verhoog omdat die toestand verband kan hou met te min van dié neuro-oordraer in die brein. Die middels wat voorgeskryf word, aktiveer dan die dopamienreseptore in die brein.